عايز اقتراح لكتب في نفس مستوى و محتوى كتابيابي الغني و ابي الفقيرو كتاباغنى رجل في بابل
هو كفاية على الموضوع دا الكتابين دول ، وبيني وبينك أنا زمان كنت معجب جدًا بالكتابين ، وبالذات الأب الغني والأب الفقير ، ولكن دلوقتي أنا شايفهم مجرد كتب للاستهلاك التجاري بس ، اللي هو مجموعة كلام جميل متجمع مع بعضه وانتهينا.  وعمومًا الكلام في المال والاستثمار وهذه الموضوعات ممكن نقول أنه له مسارين : الأول : الوعي المالي والاقتصادي وكده ، والكتب دي بتديك جزء معين وهو معرفة طبيعة المال والثروة ، لكنها مش بتتكلم عن مصر مثلًا وعن واقعها ، ولا عن الفلوس في مصر ولا عن حاجات كتير.  أي نعم النصائح العامة بتاعت إدخر أكثر وافهم الفرق بين الأصول والإيرادات والخصوم ووإلخ ، مهمة ، لكنها جزء "سطحي" جدًا في فهم طبيعة البيزنيس والأموال عمومًا.  وطبعًا الإنترنت مليان كورسات عربي وإنجليزي ، عن الوعي المالي ، والـpersonal finance بعضها حلو جدًا جدًا ، وبعضها سيء ، وبعضها متوسط.  والثاني : هو الاحتكاك بالواقع فعلًا ، واكتساب خبرات ، أو الاستماع لخبرات الآخرين ، ودا جزء مهم منه بيكون مش موجود في الكتب ، لأنه مرتبط بظروفك أنت ، وبمقدار دخلك ، وحاجات تانية كتير. اللي عاوز أقوله أنك استفيد من الكتب دي على مستوى الأفكار ، لكن على مستوى المعالجة أنت محتاج حاجات تانية كتير. دا فضلًا أن الكتب دي ليها إطار فكري ضمن "كارما الرأسمالية" بتاع الاستثمار في الأوراق المالية والمضاربة على أسعار العملات والعقارات والسياسات الحكومية ، والنظم الاستهلاكية ... إلخ ، ودا مش صح قبوله ، فضلًا عن اعتباره مسار حسن وسلوك قويم في الاستثمار وتنمية الأموال.  والكلام عن النقطة دي تحديدًا مهم جدًا في تصحيح اعتقادات الناس عن الثروة والأموال والامتلاك.  وهو محتاج كلام كتير قوي حاليًا مش هأقدر أكتبه ، بس ممكن نتكلم فيه في وقت لاحق. فأنت استفيد من الكتب دي ، ومن الموضوع دا عمومًا على مستوى الأفكار بس ، وبعد كده إديها لحد تاني يقراها وانساها بقى. دا رأيي يعني ، والله أعلم.